朱昭父挽些
作者：王柏
朝代：宋

paragraphs: 春風初開兮別君南浦，誄君輁軸兮冬又暮。
曾歲律之未改兮生死異路，吁嗟乎實齋兮有前脩之風度。
瑟瑟僩僩兮凝然寒素，不忮不求兮未嘗偭繩墨而改錯。
視萬馬之奔逸兮歛組轡而獨駐，安於一實兮豈斯世之足語。
天何賦之厚兮而奪之遽，何旅翣之未返兮合豺虎而哮呼。
凜世道之腭兮良士瞿瞿，想君一笑於冥冥兮豁然大悟。
山靡靡兮旁圍，水潺潺兮在下。
付萬事兮雲空，顓一壑兮千古。